ການ​ກໍ່​ສ້າງ ຂົວ​ມິດ​ຕະ​ພາບ ​ລາວ-ໄທ ແຫ່ງ​ທີ 5 ແລະ 6 ຈະ​ສຳ​ເລັດ ໃນ​ປີ 2022 ແລະ 2023
​ລັດ​ຖະ​ບານ​ໄທ ໄດ້​ອະ​ນຸ​ມັດ​ງົບ​ປະ​ມານ ສະ​ໜັບ​ສະ​ໜຸນ ເປັນ​ທຶນ​ຊ່ອຍ​ເຫຼືອ ແລະໃຫ້ລັດ​ຖະ​ບານລາວ​ກູ້​ຢືມ ​ຄິດ​ເປັນ​ສັດ​ສ່ວນ 30 ເປີ​ເຊັນ ກັບ 70 ເປີ​ເຊັນ ຂອງ​ເງິນ​ທຶນ ໃນ​ມູນ​ຄ່າ 1,248 ລ້ານ​ບາດ.
ການກໍ່ສ້າງຂົວຂ້າມແມ່ນ້ຳຂອງແຫ່ງທີ 5 ແລະ 6 ລະຫວ່າງລາວກັບໄທ ຈະສຳເລັດ ໃນປີ 2022 ແລະປີ 2023 ຕາມລຳດັບ ໂດຍທີ່ລັດຖະບານລາວກູ້ຢືມເງິນຈາກໄທ ໃນມູນຄ່າຮວມ 3,148 ລ້ານບາດ ຊົງຣິດ ໂພນເງິນ ມີລາຍງານຈາກບາງກອກ ທ່ານອາຄົມ ເຕີມພິທຍາໄພສິດ ລັດຖະມົນຕີວ່າການກະຊວງຄົມມະນາຄົມຂອງໄທ ຖະແຫຼງຢືນຢັນວ່າ ລັດຖະບານລາວແລະໄທ ໄດ້ຕົກລົງຢ່າງເປັນທາງການວ່າ ຈະຮ່ວມມືກັນ ດຳເນີນການກໍ່ສ້າງຂົວຂ້າມແມ່ນ້ຳຂອງຫຼືຂົວມິດຕະພາບລາວ-ໄທ ແຫ່ງທີ 5-6 ແລະໃຫ້ສຳເລັດ ແລະເປີດນຳໃຊ້ໃນປີ 2022 ແລະປີ 2023 ຕາມລຳດັບ ແລະເພື່ອເຮັດໃຫ້ສາມາດຈັດຕັ້ງປະຕິບັດ ໄດ້ຕາມເປົ້າໝາຍດັ່ງກ່າວ ຢ່າງແທ້ຈິງ ລັດຖະບານໄທ ກໍໄດ້ອະນຸມັດເງິນທຶນສຳລັບສະໜັບສະໜຸນໂຄງການກໍ່ສ້າງຂົວ ມິດຕະພາບ ລາວ-ໄທ ທັງ 2 ແຫ່ງ ຢ່າງເປັນທາງການແລ້ວ ແລະກະຊວງຄົມມະນາຄົມ ຂອງໄທ ກໍໄດ້ດຳເນີນສຶກສາ-ອອກແບບກໍ່ສ້າງຂົວທັງ 2 ແຫ່ງ ເສັດແລ້ວ ເຊັ່ນດຽວກັນ ໂດຍການກໍ່ສ້າງຂົວມິດຕະພາບລາວ-ໄທ ແຫ່ງທີ 5 ຈະໃຊ້ເງິນທຶນໃນມູນຄ່າ 3,930 ລ້ານບາດ ແບ່ງເປັນຄວາມຮັບຜິດຊອບຂອງທາງການລາວ ແລະໄທ ໃນມູນຄ່າ 1,248 ລ້ານບາດ ແລະ 2,630 ລ້ານບາດຕາມລຳດັບ ຊຶ່ງລັດຖະບານໄທ ໄດ້ອະນຸມັດງົບ ປະມານສະໜັບສະໜຸນເຕັມຈຳນວນ ດ້ວຍການຈັດສັນ ເປັນທຶນຊ່ອຍເຫຼືອ ແລະໃຫ້ ລັດຖະບານລາວກູ້ຢືມຄິດເປັນສັດສ່ວນ 30 ເປີເຊັນ ກັບ 70 ເປີເຊັນ ຂອງເງິນທຶນ ໃນມູນຄ່າ 1,248 ລ້ານບາດ ດັ່ງກ່າວ ທັງນີ້ ຂົວມິດຕະພາບລາວ-ໄທ ແຫ່ງທີ 5 ຈະເຊື່ອມຕໍ່ລະຫວ່າງຈັງຫວັດບຶງການ ກັບແຂວງບໍລິຄຳໄຊ ແລະຕໍ່ໄປຍັງພາກກາງໃນຫວຽດນາມໄດ້ດ້ວຍຖະໜົນເລກ 8 ໃນລາວ ໂດຍດຳເນີນງານທີ່ຜ່ານມາໄດ້ສຳເລັດທັງໃນດ້ານການສຶກສາສຳຫລວດ ແລະອອກແບບກໍ່ສ້າງ ໃນປັດຈຸບັນນີ້ ຈຶ່ງລໍພຽງການລົງນາມ ໃນຂໍ້ຕົກລົງຮ່ວມ ລະຫວ່າງລັດຖະບານລາວ ກັບ ລັດຖະບານຊຸດໃໝ່ຂອງໄທ ເທົ່ານັ້ນ ສ່ວນຂົວມິດຕະພາບລາວ-ໄທ ແຫ່ງທີ 6 ທີ່ເຊື່ອມຕໍ່ລະຫວ່າງອຳເພີນາຕານຈັງຫວັດ ອຸບົນລາດຊະທານີ ກັບເມືອງລະຄອນເພັງ ແຂວງສາລະວັນນັ້ນກໍໄດ້ຮັບການສະໜັບ ສະໜຸນ ເງິນທຶນຈາກລັດຖະບານໄທ ໃນມູນຄ່າຮວມ 4,300 ລ້ານບາດ ຊຶ່ງໃນນີ້ ແບ່ງເປັນ 2,400 ລ້ານບາດ ທີ່ເປັນ ເງິນທຶນສຳລັບການກໍ່ສ້າງຂົວໃນເບື້ອງໄທ ແລະ 1,900 ລ້ານບາດເປັນການຊ່ອຍເຫຼືອແລະເງິນກູ້ທີ່ຈັດສັນໃຫ້ແກ່ລັດຖະບານ ລາວ ໃນສັດສ່ວນ 30 ເປີເຊັນ ແລະ 70 ເປີເຊັນ ຕາມລຳດັບ ໂດຍການກໍ່ສ້າງຂົວ ມິດຕະພາບ ລາວ-ໄທ ແຫ່ງທີ 5 ແລະ 6 ຄາດວ່າຈະສຳເລັດ ມນປີ 2022 ແລະປີ 2023 ຕາມລຳດັບ ຊຶ່ງລັດຖະບານໄທໄດ້ຄາດຫວັງ ໄວ້ວ່າ ຈະສົ່ງຜົນດີ ທັງຕໍ່ການ ທ່ອງທ່ຽວ ການຄ້າ ການຂົນສົ່ງແລະທຸລະກິດດ້ານ Logistic ດັ່ງທີ່ທ່ານອາຄົມ ໄດ້ໃຫ້ ການຢືນຢັນວ່າ ປັດຈຸບັນ ລາວມີສະພານຂ້າມແມ່ນ້ຳຂອງທີ່ກໍ່ສ້າງເສັດແລະໃຊ້ເພື່ອເຊື່ອມຕໍ່ການຄົມມະ ນາຄົມຂົນສົ່ງແລ້ວ 10 ແຫ່ງ ໃນນີ້ ແບ່ງເປັນ 5 ແຫ່ງ ທີ່ເຊື່ອມຕໍ່ ການຄົມມະນາຄົມ-ຂົນ ສົ່ງພາຍໃນລາວ ແລະ 5 ແຫ່ງເຊື່ອມໂຍງການຄົມມະນາຄົມ-ຂົນສົ່ງ ລະຫວ່າງລາວກັບ ປະເທດເພື່ອນບ້ານ ໂດຍຂົວ 5 ແຫ່ງ ພາຍໃນລາວ ເຊື່ອມຕໍ່ເມືອງປາກເຊ ເມືອງໂພນ ທອງ ແຂວງຈຳປາສັກ ຂົວຂ້າມດອນໂຂງທີ່ເມືອງໂຂງ ແຂວງຈຳປາສັກ ຂົວທີ່ເມືອງເງິນ ແຂວງຫຼວງພະບາງ ກັບປາກແບງແຂວງອຸດົມໄຊ ຂົວປາກຄອນທີ່ເມືອງນານ ແຂວງ ຫຼວງພະບາງເຊື່ອມຕໍ່ທ່າເດື່ອໃນແຂວງໄຊຍະບຸລີ ແລະຂົວທີ່ເມືອງສະນະຄາມ ແຂວງ ວຽງຈັນ ກັບເມືອງປາກລາຍແຂວງໄຊຍະບຸລີ ສ່ວນອີກ 5 ແຫ່ງ ເຊື່ອມຕໍ່ລະຫວ່າງ ນະຄອນວຽງຈັນ ກັບຈັງຫວັດໜອງຄາຍ ສະຫວັນນະເຂດ ກັບມຸກດາຫານ ຄຳມ່ວນ ກັບນະຄອນພະນົມ ເມືອງຫ້ວຍຊາຍ ແຂວງບໍ່ແກ້ວ ກັບອຳເພີຊຽງຂອງ ໃນຈັງຫວັດ ຊຽງຮາຍ ແລະຂົວທີ່ເຊື່ອມຕໍ່ລາວ ກັບສະຫະພາບມຽນມາ ທີ່ເມືອງທ່າຂີ້ເຫຼັກ ໃນເຂດ ລັດສານ ກັບເມືອງຊຽງກົກ ໃນແຂວງຫຼວງນ້ຳທາ ຂອງລາວ ຕາມລຳດັບ